1. ------IND- 2018 0178 S-- ET- ------ 20181122 --- --- FINAL

**LIFS 2018:4**

Avaldatud  
8. augustil 2018

Rootsi hasartmänguameti eeskirjad ja üldine nõu riiklike loteriide ja üldsuse huvisse jäävate loteriide kohta

Vastu võetud 25. juulil 2018.

Rootsi hasartmänguamet sätestab[[1]](#footnote-1) hasartmängumääruse (2018:1475) 16. peatüki paragrahvi 3, paragrahvi 8 punkti 4, paragrahvi 9, paragrahvi 10 punkti 1 ja paragrahvi 11 punktide 1–2 alusel alljärgneva ning võtab vastu järgneva üldnõu.

1. peatükk. Kohaldamisala ja terminoloogia

**§ 1** Eeskirju ja üldist nõu kohaldatakse pooltele, kellel on luba pakkuda riiklikke loteriisid hasartmänguseaduse (2018:1138) 5. peatüki paragrahvi 1 kohaselt, ja pooltele, kellel on luba pakkuda loteriisid hasartmänguseaduse 6. peatüki paragrahvi 3 kohaselt.

**§ 2** Eeskirjades kasutatakse mõisteid ja nimetusi nende hasartmänguseaduses (2018:1138) ja hasartmängumääruses (2018:1475) esitatud tähenduses, kui ei ole määratud teisiti.

Eeskirjades ja üldises nõus kasutatakse järgmisi mõisteid:

1. *ultraviolettkiirguses nähtav turvaelement:* ultraviolettkiirguses helendav pilt või muster, mis on paljale silmale nähtamatu. Pilt/muster peab ilmuma nähtavale ainult juhul, kui seda valgustatakse ultraviolettkiirgusega lainepikkusel 365 nm, ja helendama värviga, mis erineb taustavärvist, millele see on trükitud;
2. *järelloosimisega loteriipilet:* avatud loteriipilet, mille loosimine toimub pärast pileti ostu;
3. elektrooniline loteriipilet: füüsilise loteriipileti kandja, mis sisaldab elektroonilisi komponente ja võib sisaldada ühte või mitut piletit;
4. teise astme loosimine: loosimine, mille puhul pilet osaleb ette määratud väärtusega auhinna loosimises;
5. eelloosimisega loteriipilet: kinnine loteriipilet, mille ostja näeb kohe, kas tegemist on võidupiletiga või mitte;
6. keemilise kustutuse kaitse: paber, mida on töödeldud kemikaalidega, mis muudavad paberi värvi, kui see puutub kokku lahustitega või oksüdantidega (alkohol, happed, süsivesinikud, kloor, pindaktiivsed ained jne);
7. kopeerimiskaitse: dokumendi turvaelemendid, mis kopeerimisel muutuvad või lähevad katki;
8. tõstmine: kihtide eemaldamine, näiteks materjal, mis kraabitakse maha ja mis varjab mängu teavet;
9. *mikrotekst*: väike tekst maksimaalse kõrgusega 0,30 mm ja minimaalse pikkusega 35 mm, mis jätab paljale silmale mulje, et tegemist on joonega, kuid mis on suurendamisel selgelt loetav;
10. *reljeef*: tähed, numbrid või sümbolid, mis trükitakse paksu tindikihiga, millega luuakse paberil kõrgem pind. Alternatiivina pressitakse tähed, numbrid või sümbolid paberi sisse, moodustades pinnale niiviisi süvendid;
11. reprodutseerimine: pilditehnika, milleks kasutatakse tehnilisi seadmeid, mis annavad järgnevalt tulemuseks trüki või väljatrüki;
12. mängualane teave: teave loteriipiletil, mis määrab, kas selle omanik on võitja või kaotaja;
13. vesimärk: pildid või mustrid, mis toodetakse paberi valmistamise protsessi ajal ja mis ilmuvad nähtavale, kui valgus neist läbi läheb. Pilt/muster ilmub nähtavale, kuna paber on toodetud erineva paksusega; paksemad alad näivad tumedamatena ja õhemad alad heledamatena;
14. turvamuster: vähemalt kahe värviga peenikesed jooned, mille maksimaalne joonelaius on 0,10 mm ja mis saavad kokku teravnurga all. Tegemist võib olla ka joonereljeefiga, s.o peenikesed ühtlased jooned, mis loovad lahenduse, mis jätab mulje, et tegemist on reljeefiga (kolmemõõtmeline);
15. ületrükk: trükitud pilt või muster, mis pannakse mahakraabitava kattematerjali või muu sarnase pinnale, mis on kujundatud selliselt, et on selgelt märgata, kas maha kraabitavat kattematerjali on tõstetud.

2. peatükk. Konkreetselt üldsuse huvisse jäävate loteriide kohta

**§ 1** Enne loteriipiletite müümist hasartmänguseaduse (2018:1138) 6. peatüki paragrahvi 3 kohaste üldsuse huvisse jäävate loteriide jaoks tuleb määrata raamatupidaja/audiitor.

Raamatupidaja/audiitor peab vaatama üle loterii raamatupidamise ja koostama auditi aruande.

Üldine nõu

Kui loterii käive on hinnanguliselt enam kui 5 miljonit Rootsi krooni (SEK), tuleks kaasata sertifitseeritud raamatupidaja või tunnustatud audiitor.

Ülevaatamisel tuleb järgida Rootsi hasartmänguameti üldsuse huvisse jäävate loteriide raamatupidajatele/audiitoritele koostatud juhiseid.

**§ 2** Kui loterii on lõpule viidud, peab litsentsi omaja esitama Rootsi hasartmänguametile loterii raamatupidamise ja auditi aruande.

3. peatükk. Väljamaksetabel, võidud, loosimised ja loosimiste tulemused

Väljamaksetabel

§ 1 Trükitud või elektroonilised loteriipiletid peavad vastama koostatud väljamaksetabelile.

Loterii võidupileteid ei tohi kaotavatest loteriipiletitest eraldi tarnida.

Võidud

§ 2 Kui loteriis on rahalistest auhindadest erinevaid auhindu, tuleb neid hinnata nende turuhinna alusel.

Auhindu, mida on raske hinnata, peab hindama erapooletu, asjatundlik pool.

Üldine nõu

Auhindu, mille puhul on tegemist näiteks kunstitaiestega või muude esemetega, võib olla litsentsi omajal raske hinnata.

Järelloosimisega loteriipiletid

**§ 3** Kui loosimise tulemus põhineb üksnes müüdud piletitel, tuleb müümata piletid dokumenteerida enne, kui loosimine võib toimuda.

Loosimise tulemuste protokoll, muudatused ja kehtetuks tunnistamine

**§ 4** Loosimise tulemus tuleb dokumenteerida protokollis. Protokolli tuleb litsentsi kehtivuse ajal alles hoida.

**§ 5** Loosimise tulemusi ei tohi muuta.

Loosimise tulemus tunnistatakse kehtetuks, kui on tehtud tulemusi mõjutanud vigu, ja seda tehakse enne tulemuse avalikuks tegemist.

Kui loosimise tulemus tunnistatakse eespool esitatud lõigu kohaselt kehtetuks, tuleb andmed ja kehtetuks tunnistatud tulemus dokumenteerida ja need tuleb litsentsi kehtivuse ajal alles hoida.

4. peatükk. Füüsiliste loteriipiletite omadused

§ 1 Teise astme loosimisega üksikpiletid peavad olema unikaalsed.

Üksikloteriipilet peab kuuluma partiisse või vooru kooskõlas väljastatud litsentsiga.

**§ 2** Trükitud/elektroonilistel loteriipiletitel ei tohi olla selliseid füüsilisi defekte ega märke, mis võimaldaksid teha kindlaks võidupiletid.

Kinniselt loteriipiletilt ei tohi olla võimalik lugeda välja mängualast teavet.

Kinnised loteriipiletid peavad olema varustatud manipuleerimise ja reprodutseerimise vastaste kaitsemeetmetega.

§ 3 Kui loteriipiletite omadustes esineb selliseid puudusi, et need ei vasta enam kõnealuste määruste nõuetele, tuleb nende tootmine lõpetada ning olemasolevad loteriipiletid tuleb tunnistada kehtetuks.

**§ 4** Eelloosimisega kinnistele loteriipiletitele, mille maksimaalne auhinnaväärtus on suurem kui üks (1) hinnal põhinev baassumma, kohaldatakse järgmist:

1. avatud loteriipiletit ei tohi olla võimalik uuesti sulgeda;
2. loteriipiletilt ei tohi olla võimalik piletit läbi valgustades mängualast teavet välja lugeda;
3. mängualane teave ei või kattematerjali välispinnale tekitada kõrgemat või süvendatud reljeefi;
4. piletid peavad olema varustatud kopeerimiskaitsega;
5. piletid peavad olema varustatud ultraviolettkiirguses nähtava turvaelemendiga;
6. mahakraabitava välja peal peab olema ületrükk, mis varjab mängualast teavet ja kontrollvälju;
7. kaetud kontrollväljad peavad olema tõstmis- ja lugemiskindlad;
8. loteriipiletilt ei tohi olla võimalik staatilise elektri abil mängualast teavet välja lugeda;
9. mängualane teave ei tohi olla fikseeritud positsioonidel;
10. mängualane teave peab olema muutmiskindel ja
11. piletid peavad olema varustatud mikrotekstiga.

Üldine nõu

Kopeerimiskaitse näited hõlmavad värve, mida on raske kopeerida, rastripõhiseid lõkse, erineva tagasipeegeldusega trükke või viimistlusmaterjale, näiteks läikiv pind matil paberil, ja eripaberit.

Mikroteksti võib paigutada mahakraapimise väljale.

**§ 5** Järelloosimisega loteriipiletitele, mille maksimaalne auhinnaväärtus on suurem kui üks (1) hinnal põhinev baassumma, kohaldatakse järgmist:

1. piletid peavad olema varustatud kopeerimiskaitsega;
2. piletid peavad olema varustatud ultraviolettkiirguses nähtava turvaelemendiga;
3. piletid peavad olema varustatud turvamustriga;
4. mängualane teave peab olema muutmiskindel;
5. piletid peavad olema varustatud mikrotekstiga;
6. piletid tuleb toota vesimärkidega paberil või võrdväärsete turvaelementidega paberil ja
7. paber peab olema keemilise kustutamise eest kaitstud.

Üldine nõu

Kopeerimiskaitse näited hõlmavad värve, mida on raske kopeerida, rastripõhiseid lõkse, erineva tagasipeegeldusega trükke või viimistlusmaterjale, näiteks läikiv pind matil paberil, ja eripaberit. Mikroteksti võib paigutada mahakraapimise väljale.

„Võrdväärsete turvaelementidega paber“ võib tähendada, et loteriipilet on varustatud erinevate turvaelementidega, mis tagavad vesimärkidega varustatud paberiga võrdväärse turvalisuse.

**§ 6** Elektroonilistele loteriipiletitele, mille maksimaalne auhinnaväärtus on rohkem kui 1/6 hinnal põhinevast baassummast, kohaldatakse järgmist:

1. piletite aktiveerimine ja uuesti seadistamine peab jätma sellest selged jäljed;
2. piletid peavad olema varustatud ultraviolettkiirguses nähtava turvaelemendiga;
3. piletid peavad olema varustatud kopeerimiskaitsega;
4. piletid peavad olema varustatud ületrükiga kontrollväljaga;
5. elektroonika ja näidikud peavad olema manipulatsioonikindlad ja
6. piletid peavad olema varustatud mikrotekstiga.

Üldine nõu

Kopeerimiskaitse näited hõlmavad värve, mida on raske kopeerida, rastripõhiseid lõkse, erineva tagasipeegeldusega trükke või viimistlusmaterjale, näiteks läikiv pind matil paberil, ja eripaberit. Mikroteksti võib paigutada mahakraapimise väljale.

5. peatükk. Loteriipiletite käitlemine

Lõpetatud loteriipiletite käitlemine

§ 1 Lõpetatud loteriipiletite käitlemiseks peavad olema olemas dokumenteeritud protseduurid.

Protseduure tuleb kohaldada ka osaliselt lõpetatud loteriipiletitele.

§ 2 Volitamata isikutel ei tohi mängualase teabe loomise ajal olla võimalik saada täielikku ülevaadet lõpetatud loteriipiletite hulgas olevate võidupiletite asukohtadest.

§ 3 Lõpetatud tooteid ja muud tundlikku materjali tuleb hoida selleks otstarbeks sobival turvalisel ja kaitstud viisil.

Kaartide, koodide, võtmete ja muude selliste füüsiliste loteriipiletite käitlemiseks või nende hoiustamiseks kasutatavatele ruumidele ligipääsu võimaldavate vahendite suhtes tuleb rakendada järelevalvet, et volitamata isikud nendele ligi ei pääseks.

§ 4 Füüsilised loteriipiletid tuleb pakendada nii, et üksikpiletitele ligipääsemiseks tuleb välispakend või sarnane pakend katki teha.

Kui füüsilised loteriipiletid pakendatakse alusele, peab alus olema kinni kaetud nii, et selle sisu ei ole näha.

Pakendi või ümbrise katkised kohad tuleb dokumenteerida.

§ 5 Lõpetatud füüsilisi loteriipileteid tuleb turvaliselt transportida.

Üldine nõu

Lõpetatud loteriipiletite transportimiseks tuleb sõlmida leping usaldusväärsete ettevõtetega, kellel on suletavad sõidukid. Teekonna valikut tuleb hallata nii, et vedaja ei valiks näiteks majandusliku kasu saamise eesmärgil riskantsemat teekonda. Teekonna kestel tuleks vältida peatuste tegemist.

Tarned tuleb kavandada nii, et kauba saab maha laadida ja panna turvalisse hoiukohta kohe pärast kohale jõudmist. Vältida tuleb veoki öösel või muul ajal ajutiselt järelevalveta jätmist.

Müümata jäänud loteriipiletite ja tagasivõetavate võidupiletite käitlemine

§ 6 Müümata jäänud loteriipiletite ja tagasivõetavate võidupiletite käitlemiseks peavad olema olemas dokumenteeritud protseduurid.

Müümata jäänud loteriipiletid ja tagasivõetud võidupiletid tuleb hävitada esimesel võimalusel pärast loterii lõppemist.

Kui võidu kontrollimine toimub hasartmängusüsteemi kaudu, asendab võidu kontrollimine eespool lõigus nimetatud hävitamise.

Kahjustada saanud loteriipiletite käitlemine

§ 7 Tootmise või tarne ajal kahjustada saanud füüsiliste loteriipiletite käitlemiseks peavad olema olemas dokumenteeritud protseduurid.

Juhul, kui tootmise või tarne ajal kahjustada saanud loteriipiletid vahetatakse välja, peab väljamaksetabel, võitude jaotus ja tarnitavate piletite arv endiselt tellimusele vastama.

Kahjustada saanud loteriipiletid tuleb dokumenteerida ja hävitada.

Äravisatavate trükimaterjalide ja muude vahendite käitlemine

§ 8 Äravisatavate trükimaterjalide ja füüsiliste loteriipiletite tootmisel kasutatavate muude vahendite käitlemiseks peavad olema olemas dokumenteeritud protseduurid.

Kõik äravisatavad trükimaterjalid tuleb dokumenteerida ja hävitada.

Kasutatavate andmekandjate käitlemine

§ 9 Füüsilise loterii andmete loomiseks ja kasutusest kõrvaldatud trükitud loteriipiletite kontrollimiseks kasutatavate süsteemide käitlemiseks peavad olema olemas dokumenteeritud protseduurid.

Võitude kohta teavet sisaldavaid faile tuleb käidelda viisil, millega on tagatud, et volitamata isikud ei saa neid kopeerida ega muul viisil kuritarvitada või teavet kahjustada.

Hävitamine

§ 10 Hävitamiseks peavad olema olemas dokumenteeritud protseduurid.

Üldine nõu

Hävitamise juures peaks viibima vähemalt kaks isikut.

6. peatükk. Teave hasartmänguagentide kohta

**§ 1** Hasartmänguagendid peavad tundma hasartmänguseaduse (2018:1138), hasartmängumääruse (2018:1475), eeskirjade, üldise nõu ja tingimuste asjakohaseid osi, mida litsentsi omajatele kohaldatakse. Nad peavad ühtlasi tundma litsentsi omaja asutusesiseseid menetlusi ja hasartmänguagendi tegevusega seotud ja tema tegevuse suhtes asjakohaseid suuniseid.

Üldine nõu

Hasartmänguseaduse, määruse ja eeskirjade asjakohased osad võivad hõlmata näiteks sätteid selle kohta, et hasartmängude mängimiseks peab olema 18 aastat vana, et krediidi andmine hasartmängude mängimiseks on keelatud ja kust saab hasartmängude mängija teavet ja abi enesekontrollitestide, enese välja arvamise ja hasartmängude mängimisega seotud muude küsimuste kohta.

7. peatükk. Mängijakonto ja ajutine mängijakonto

**§ 1** Mängijal võib olla vaid üks mängijakonto.

Esimest lõiku ei kohaldata, kui litsentsi omaja pakub hasartmänguteenuseid erinevatel võrguaadressidel (URL). Sellisel juhul võib mängijal olla litsentsi omaja juures enam kui üks mängijakonto, tingimusel et litsentsi omaja:

1. suudab tuvastada ja piiritleda mängija eraldi mängijakontod;
2. tagab, et mängija arvatakse kõikidest litsentsi omaja mängudest välja, kui mängija otsustab end hasartmänguseaduse (2018:1138) 14. peatüki paragrahvi 11 kohaselt välja arvata, välja arvatud juhul, kui mängija valib enese väljaarvamise vaid ühe või mitme konkreetse mängu puhul;
3. saab jälgida hasartmängude mängimisega seotud käitumist ja tehinguid mängija kõikidel eraldi mängijakontodel.

**§ 2** Mängija ei tohi saada hoiustada ajutisele mängijakontole üle 1/4 hinna baassummast.

**§ 3** Mängija, kellel on ajutine mängijakonto, peab 15 päeva jooksul alates registreerimisest esitama dokumendid, mis kinnitavad registreerimisel esitatud teavet.

Ajutist mängijakontot tohib kasutada hasartmängude mängimiseks maksimaalselt 30 päeva.

8. peatükk. Mängijate teavitamine

**§ 1** Lisaks hasartmänguseaduse (2018:1138) 14. peatüki paragrahvis 4 määratletule tuleb hoida mängijatele kergesti kättesaadaval järgmine teave:

1. litsentsi omaja nimetus, telefoninumber ja e-posti aadress;
2. vajaduse korral teave kasusaaja kohta;
3. müügiperiood ja/või litsentsi kehtivuse aeg;
4. raha peale mängitavate mängudega seotud võimalikud riskid;
5. probleemse hasartmängude mängimise abitelefoni kontaktteave (sõltumata hasartmängu korraldamisest), mis võib pakkuda abi Rootsi tingimustel;
6. teave selle kohta, et litsentse väljastav ja järelevalvet tegev ametiasutus on Rootsi hasartmänguamet;
7. pileti hind, panus või asjakohase loterii ekvivalent;
8. asjakohases loteriis osalemisega seotud muud kulud ja
9. asjakohasuse korral loteriipiletite või nende ekvivalentide arv.

Kui võite ei maksta kohe välja, tuleb mängijat ka teavitada võitude väljamaksmise ajast ja vahenditest ning võitude viimasest väljamaksmise päevast.

Järelloosimise ja piletita loteriide korral tuleb esitada ka teave loosimise tulemuste avalikustamise aja ja viisi kohta ja loosimise võimaliku auhinna üleandmise kuupäeva kohta.

Üldine nõu

Sõltumatu abitelefon võib näiteks olla „Stödlinjen“.

§ 2 Füüsilistele loteriipiletitele või nende ekvivalentidele tuleb selgel ja väljapaistval viisil märkida paragrahvi 1 kohane teave. Siiski võib paragrahvi 1 punktide 2, 4 ja 6 kohase teabe hoida saadaval muul viisil kui seda loteriipiletil esitades, tingimusel et piletile märgitakse, kus teave saadaval on.

Füüsilistele loteriipiletitele tuleb selgel ja väljapaistval viisil märkida väljamaksetabel.

Teave hasartmänguseaduse (2018:1138) 11. peatüki paragrahvi 6 kohaste töövõtjate kohta võib olla märgitud vaid juhul, kui mängijatel on vaja oma õigusi kasutada.

Üldine nõu

Väljamaksetabel võib olla näiteks märgitud füüsiliste loteriipiletite tagaküljele.

Mängijatel peab olema lihtne mõista, kes on litsentsi omaja või kasusaaja. Teave litsentsi omaja või kasusaaja kohta võib olla näiteks märgitud füüsiliste loteriipiletite esiküljele.

**§ 3** Hasartmänguseaduse (2018:1138) 12. peatüki paragrahvi 1 kohast registreerimist nõudvate loteriipiletite ostmise kontekstis peab paragrahvi 1 punktide 4–6 kohane teave ning teave mängudes osalemise piiramise võimaluse kohta (hasartmänguseaduse 14. peatüki paragrahvi 7, paragrahvi 11 lõike 1 ja paragrahvi 12 ning hasartmängumääruse (2018:1475) 11. peatüki paragrahvi 3 kohaselt) olema mängijale enne mängija registreerimist kättesaadav.

**§ 4** Kui loteriid korraldatakse internetis, peab paragrahvi 1 lõike 1 punktides 1–3 ja punktis 5 esitatud teave olema selgelt esitatud litsentsi omaja kodulehel koos Rootsi hasartmänguameti logoga, ameti veebisaidile viiva lingiga ja kasutamistingimusteni viiva lingiga.

§ 5 Kui kehtivaid kasutustingimusi muudetakse ja muudatus ei ole tühine, tuleb mängijaid nendest teavitada enne, kui need jõustuvad.

Üldine nõu

Tühise muudatusega on tegemist näiteks õigekirjavigade puhul.

Teabe kasutustingimustes toimunud muudatuste kohta võib esitada mängijatele näiteks kirjaliku muudatusteatise vormis või nõuda, et mängija sisselogimisel uute kasutustingimustega nõustuks.

9. peatükk. Litsentsi omajad peavad suutma koostada alljärgnevat teavet sisaldavaid aruandeid

**§ 1** Litsentsi omajad peavad registreerima ja suutma koostada aruandeid, mis sisaldavad järgmist teavet loteriipiletite partii või vooru või võrdväärse kohta kooskõlas antud litsentsiga:

1. trükitud loteriipiletite koguarv väljamaksetabeli järgi;
2. müüdud loteriipiletite koguarv;
3. müüdud loteriipiletitest saadud kogutulu;
4. väljamakstud võitude kogusumma;
5. väljamaksetabeli igal tasemel välja makstud võitude kogusumma ning
6. väljamaksemäära tegelik tulemus.

**§ 2** Litsentsi omajad peavad dokumenteerima ja suutma koostada aruandeid loteriipiletite kohta, mida on muudetud või mis on enne müümist kaduma läinud.

1. Kõnealused eeskirjad jõustuvad 1. jaanuaril 2019.
2. Eeskirju kohaldatakse isegi litsentsitaotlustele, mis esitatakse Rootsi hasartmänguametile pärast 2018. aasta 1. augustit ja mis hõlmavad 2019. aasta 1. jaanuari järgset perioodi.

Rootsi hasartmänguameti nimel,

CAMILLA ROSENBERG

Johan Röhr

1. Vt Euroopa Parlamendi ja nõukogu 9. septembri 2015. aasta direktiiv (EL) 2015/1535, millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord. [↑](#footnote-ref-1)